|  |
| --- |
| **Ομιλία Προέδρου της Βουλής των Ελλήνων, κ. Νικήτα Κακλαμάνη, στη Βουλή των Αντιπροσώπων** **της Κυπριακής Δημοκρατίας** |

Αθήνα, 30 Σεπτεμβρίου 2025

*Εξοχότατη κυρία Πρόεδρε της Βουλής των Αντιπροσώπων,*

*Αξιότιμοι κύριοι Βουλευτές,*

Με ιδιαίτερη τιμή, συγκίνηση και χαρά βρίσκομαι αυτές τις ημέρες στην Κύπρο για να συνεορτάσω μαζί σας και με όλους τους Κυπρίους την **65η επέτειο της ανεξαρτησίας της Κυπριακής Δημοκρατίας.**

Ανήκω σε μία γενιά Ελλήνων με ισχυρά ακούσματα και βιώματα από τον απελευθερωτικό αγώνα κατά την περίοδο 1955-1959 που οδήγησε στην ανεξαρτησία της Κύπρου και την ίδρυση της Κυπριακής Δημοκρατίας.

Και όραμά μου είναι να ξαναδώ την Κυπριακή Δημοκρατία ενωμένη, προς όφελος όλων των Κυπρίων.

Σε όλες τις θέσεις στις οποίες βρέθηκα με την ψήφο του ελληνικού λαού, είτε ως βουλευτής από το 1990, είτε ως ευρωβουλευτής, ή ως Δήμαρχος Αθηναίων, ανέλαβα πρωτοβουλίες για την ανάδειξη του Κυπριακού ζητήματος, το οποίο αποτελεί ένα από τα πιο χαρακτηριστικά παραδείγματα κατάφωρης παραβίασης των αρχών και κανόνων του Διεθνούς Δικαίου.

Αυτό θα πράξω και με την ιδιότητα του Προέδρου της Βουλής των Ελλήνων αξιοποιώντας όλες τις δυνατότητες που υφίστανται στο πλαίσιο της κοινοβουλευτικής διπλωματίας.

* Για τον **τερματισμό της παράνομης κατοχής** στην Κύπρο.
* Για να **ανατραπούν τα τετελεσμένα της στρατιωτικής βίας**.
* Για την **αποκατάσταση της διεθνούς νομιμότητας**.

Τούτο αποτελεί για την Ελλάδα και τις πολιτικές δυνάμεις ελάχιστο χρέος: χρέος προς όλους τους αγωνιστές και τις αγωνίστριες που πάλεψαν για την Ανεξαρτησία της Κύπρου, προς όλους τους ήρωες που υπερασπίσθηκαν την ελευθερία της Κύπρου και που αντιστάθηκαν με απαράμιλλη τόλμη στις αριθμητικά υπέρτερες δυνάμεις του Αττίλα στην τουρκική εισβολή του Ιουλίου-Αυγούστου 1974, υπό το αφόρητο βάρος του εγκληματικού πραξικοπήματος που προηγήθηκε.

Από το 1974, διαδοχικές κυβερνήσεις της Ελλάδας και της Κύπρου, ομονοούν ότι **ο τερματισμός της παράνομης κατοχής, είναι στόχος απολύτως εφικτός, με την αναζήτηση και την επίτευξη συνολικής, αμοιβαία αποδεκτής λύσης του κυπριακού ζητήματος**, στο πλαίσιο **διαπραγματεύσεων υπό την αιγίδα του Γενικού Γραμματέα του ΟΗΕ.**

**Πλαίσιο των διαπραγματεύσεων, βεβαίως,** δεν μπορεί παρά να αποτελούν οι σχετικές δεσμευτικές **Αποφάσεις του Συμβουλίου Ασφαλείας των Ηνωμένων Εθνών**.

Παράλληλα, Ελλάδα και Κύπρος έχουμε καταστήσει σαφές ότι, λύση του Κυπριακού δεν νοείται χωρίς την **πλήρη απόσυρση των παράνομων κατοχικών στρατευμάτων** και χωρίς την **απαλλαγή της Κύπρου από αναχρονιστικά συστήματα εγγυήσεων και «δικαιωμάτων» επέμβασης** τρίτων στις κυπριακές υποθέσεις.

Ούτε, βεβαίως, νοείται λύση, χωρίς την **απρόσκοπτη εφαρμογή του ευρωπαϊκού κεκτημένου** σε ολόκληρη την επικράτεια της Κυπριακής Δημοκρατίας, κράτους μέλους, εδώ και μία εικοσαετία και πλέον, της Ευρωπαϊκής Ένωσης.

Το ευρωπαϊκό κεκτημένο αποτελεί, άλλωστε, την καλύτερη εγγύηση για τον σεβασμό των δικαιωμάτων των εκτοπισμένων Ελληνοκυπρίων αδελφών μας και των οικογενειών τους, αλλά και όλων των Κυπρίων πολιτών, Ελληνοκυπρίων, Τουρκοκυπρίων, Αρμένιων, Μαρωνιτών και Λατίνων.

-- --

Αποτελεί θετική εξέλιξη ότι **για πρώτη φορά μετά από 8 χρόνια καταγράφεται κινητικότητα στο Κυπριακό, με πρωτοβουλία του Γενικού Γραμματέα των Ηνωμένων Εθνών και του Προέδρου της Κυπριακής Δημοκρατίας.**

Το Κυπριακό, βρίσκεται σήμερα **υψηλά στη ατζέντα του Οργανισμού Ηνωμένων Εθνών, ενώ και η Ευρωπαϊκή Ένωση διεκδικεί ενεργότερο ρόλο**, «σε όλα τα στάδια της, υπό την αιγίδα των Ηνωμένων Εθνών, διαπραγματευτικής διαδικασίας επίλυσης του Κυπριακού» και «με όλα τα κατάλληλα μέσα που έχει στη διάθεσή της».

Οι άτυπες διευρυμένες συναντήσεις που συγκάλεσε ο κ. Guterres στη Γενεύη και στη Νέα Υόρκη, τον Μάρτιο και τον Ιούλιο αντίστοιχα, με τη συμμετοχή του Προέδρου της Κυπριακής Δημοκρατίας, του ηγέτη της Τουρκοκυπριακής Κοινότητας, των Υπουργών Εξωτερικών Ελλάδας και Τουρκίας και του Υφυπουργού Εξωτερικών του Ηνωμένου Βασιλείου **αποτελούν ένα θετικό βήμα**.

Ευελπιστούμε ότι οι συναντήσεις αυτές και οι συναντήσεις που προγραμματίζονται εν συνεχεία από τα Ηνωμένα Έθνη μπορούν να οδηγήσουν στην επανεκκίνηση των διαπραγματεύσεων για την επίλυση του Κυπριακού στη βάση του συμπεφωνημένου πλαισίου των Ηνωμένων Εθνών.

Αυτό προτάσσει το συμφέρον όλων των Κυπρίων, συμπεριλαμβανομένων των Τουρκοκυπρίων.

Οιαδήποτε εμμονή σε αξιώσεις για «λύση δύο κρατών» είναι ενάντια στο πλαίσιο των Ηνωμένων Εθνών, απαράδεκτη και εκτός συζήτησης.

Επίσης ενέργειες όπως η παράνομη κράτηση από τις 19 Ιουλίου πέντε Ελληνοκύπριων πολιτών στα κατεχόμενα ουδόλως συμβάλλουν στην εμπέδωση κλίματος εμπιστοσύνης μεταξύ των δύο κοινοτήτων, όπως επιδιώκει ο Γενικός Γραμματέας των Ηνωμένων Εθνών.

Στις 11 Σεπτεμβρίου, **το Ευρωπαϊκό Κοινοβούλιο**, σχεδόν ομόφωνα, με ψήφους 597 υπέρ, 0 κατά και 5 αποχές, υιοθέτησε **Ψήφισμα** που καταδικάζει εκ νέου τη συνεχιζόμενη παράνομη κατοχή του βόρειου τμήματος της Κύπρου από την Τουρκία επί 51 έτη».

Καταδικάζω απερίφραστα την παράνομη κράτηση των Ελληνοκυπρίων πολιτών στα κατεχόμενα και εκφράζοντας το σύνολο των κοινοβουλευτικών δυνάμεων που εκπροσωπούνται στη Βουλή των Ελλήνων καλώ για την άνευ όρων απελευθέρωσή τους και την επιστροφή στις οικογενειακές τους εστίες.

Εδώ θέλω να σας διαβεβαιώσω ότι στην Ελλάδα, παρά το κλίμα πολιτικής οξύτητας που επικρατεί, η Κύπρος είναι ένα από τα ελάχιστα θέματα που ενώνει όλες τις πολιτικές δυνάμεις μέσα στο Ελληνικό Κοινοβούλιο. Και θέλω να είναι απόλυτα ξεκάθαρο αυτό.

-- ---

*κυρία Πρόεδρε της Βουλής των Αντιπροσώπων,*

*Συνάδελφοι βουλευτές,*

Παρά τις προκλήσεις αυτές η Κυπριακή Δημοκρατία έχει παραμείνει αταλάντευτη στον στόχο της επίλυσης του Κυπριακού με διαπραγματεύσεις στο πλαίσιο των Ηνωμένων Εθνών.

Ασφαλώς και δεν πρέπει να τρέφουμε αυταπάτες. Η επίλυση του Κυπριακού **προϋποθέτει μεταβολή της στάσης της Τουρκίας.**

Αυτό απαιτεί, μεταξύ άλλων, τη διαρκή ευαισθητοποίηση της διεθνούς κοινότητας για την ανάγκη επιστροφής στο τραπέζι των διαπραγματεύσεων στη βάση του συμπεφωνημένου πλαισίου των Ηνωμένων Εθνών.

Το βέβαιο είναι ότι στην μεγάλη αυτή διεθνή υπόθεση της επίλυσης του Κυπριακού, η Ελλάδα στηρίζει τις προσπάθειες της Κυπριακής Δημοκρατίας:

-τόσο με διμερή συντονισμό,

-όσο και στο πλαίσιο του Συμβουλίου Ασφαλείας, όπως στην περίπτωση της τελικής διαμόρφωσης και της ομόφωνης υιοθέτησης της πλέον πρόσφατης, υπ. αρ. 2771/2025 Απόφασης

-αλλά και σε λοιπές διμερείς και πολυμερείς επαφές της, καθώς η αποκατάσταση της ενότητας της νήσου αποτελεί χρέος όλης της διεθνούς κοινότητας.

--- ---

*κυρία Πρόεδρε της Βουλής των Αντιπροσώπων,*

*Συνάδελφοι βουλευτές,*

**Οι δεσμοί Ελλάδας και Κύπρου είναι ακατάλυτοι.**

**Μας συνδέουν η ιστορία, η γλώσσα, η θρησκεία, οι κοινοί εθνικοί μας αγώνες.**

Η στενή συνεργασία Ελλάδας και Κύπρου αποτελεί σήμερα πολύτιμο κεφάλαιο  **σταθερότητας, ανάπτυξης και ευημερίας** σε αυτή την ταραγμένη γωνιά του πλανήτη και ιδίως σε αυτήν την γεωπολιτική συγκυρία των πολλαπλών προκλήσεων.

Η Ελλάδα αποτελεί για την Κύπρο τον μεγαλύτερο εμπορικό της εταίρο ενώ για την Ελλάδα η Κύπρος είναι επίσης από τους σημαντικότερους εμπορικούς εταίρους της.

Το μεγαλύτερο μέρος άμεσων ξένων επενδύσεων στην Κύπρο προέρχεται από την Ελλάδα. Σημαντικό μέρος της ελληνόκτητης εμπορικής ναυτιλίας φέρει την κυπριακή σημαία.

Οι σχέσεις μας διευρύνονται και εμβαθύνονται συνεχώς.

Η προσεχής σύγκληση της **3ης Διακυβερνητικής Συνόδου Ελλάδας-Κύπρου** που εφέτος θα φιλοξενήσουμε στην Αθήνα τον Νοέμβριο, θα επιβεβαιώσει τους άρρηκτους δεσμούς των δύο χωρών μας, πιστοποιώντας τα απτά αποτελέσματα της διμερούς συνεργασίας μας και δίνοντας νέα ώθηση στην ανάπτυξή της σε ένα όλο και ευρύτερο φάσμα τομέων της κοινωνίας και της οικονομίας μας.

Πρόσφατα είχα τη χαρά να υποδεχθώ στη Βουλή των Ελλήνων τον Πρύτανη του **ΕΚΠΑ** σε συνέχεια της απόφασης του ιστορικού και μεγαλύτερου Πανεπιστημίου της Ελλάδας να ανοίξει Παράρτημα, σχολές και τμήματα στη Λευκωσία και στη Λάρνακα, κάτι που έγινε δυνατό χάρις και στη στήριξη του Προέδρου και της Υπουργού Παιδείας της Κυπριακής Δημοκρατίας.

Οι δύο χώρες μας συνεργάζονται επιπλέον στενά όχι μόνο για την περαιτέρω διεύρυνση των διμερών τους σχέσεων, αλλά και στην από κοινού ανάληψη πρωτοβουλιών με τρίτες χώρες για την προώθηση της σταθερότητας και της ανάπτυξης.

Αλλά, όπως είχα τη χαρά να συζητήσω με την Πρόεδρο της Βουλής των Αντιπροσώπων διευρύνουμε και τη συνεργασία μας σε επίπεδο Κοινοβουλίων, σε μια σειρά από τομείς.

Οφείλω ασφαλώς να σημειώσω ότι η συνεργασία αυτή ξεκίνησε επί προκατόχων μας, καθώς η ενίσχυση της συνεργασίας των δύο Κοινοβουλίων και των υπηρεσιών τους αποτελεί διαχρονικό αμοιβαίο μέλημά μας.

Από το βήμα αυτό όμως θα ήθελα να διαβεβαιώσω ότι **η Βουλή των Ελλήνων, οι υπηρεσίες και τα στελέχη της δεσμεύονται να εργασθούν άοκνα για την εντατικοποίηση της συνεργασίας μας με την Βουλή των Αντιπροσώπων.**

Στο πλαίσιο της κοινοβουλευτικής διπλωματίας, η Βουλή των Ελλήνων είναι διατεθειμένη να αναλάβει, σε συνεργασία με τη Βουλή των Αντιπροσώπων, ενδεδειγμένες πρωτοβουλίες για την ανάδειξη του Κυπριακού προβλήματος και της αδήριτης ανάγκης επίλυσής του.

Η διαρκής ευαισθητοποίηση της διεθνούς κοινότητας, όπως προείπα, αποτελεί ένα ισχυρό εργαλείο στήριξης στην κατεύθυνση αυτή.

*κυρία Πρόεδρε της Βουλής των Αντιπροσώπων,*

*Συνάδελφοι βουλευτές,*

Κατά την αυριανή επέτειο της ανεξαρτησίας της Κυπριακής Δημοκρατίας δεν μπορεί να μην υπάρξει -και στην Κύπρο και στην Ελλάδα- περισυλλογή για

- την ανάγκη μιας δίκαιης και βιώσιμης λύσης για την Κύπρο και όλους τους Κύπριους πολίτες.

- για την ανάγκη διαλεύκανσης της τύχης και του τελευταίου από τους εναπομείναντες Ελλαδίτες και Έλληνες Κυπρίους Αγνοουμένους.

Ταυτόχρονα όμως είναι η μία επέτειος που, είμαι βέβαιος, ατενίζετε με υπερηφάνεια και με αισιοδοξία.

Γιατί είναι η επέτειος

-Μιας χώρας που, **παρά το βαρύ πλήγμα της τουρκικής εισβολής,** αποτελεί πυλώνα σταθερότητας στην ευρύτερη περιοχή μας.

-Μιας χώρας που τα γεγονότα που ακολούθησαν την εισβολή του 1974 δεν σταμάτησαν την ανάπτυξη και την πρόοδο στο ελεύθερο τμήμα της Μεγαλονήσου, αλλά, αντίθετα, υλοποίησε το «κυπριακό οικονομικό θαύμα» και αποτελεί σήμερα έναν αξιοθαύμαστο πόλο ευημερίας και ανάπτυξης στη ζωτική περιοχή της Ανατολικής Μεσογείου.

-Μιας χώρας μέλους της μεγάλης ευρωπαϊκής οικογένειας και της ευρωζώνης που σε 3 μήνες θα αναλάβει για δεύτερη φορά την αυξημένη ευθύνη της Προεδρίας του Συμβουλίου της Ευρωπαϊκής Ένωσης.

Με αυτές τις σκέψεις, θέλω να ευχηθώ από καρδιάς χρόνια πολλά στην Κυπριακή Δημοκρατία, χρόνια πολλά σε όλους τους Κυπρίους και σε εσάς, αγαπητοί συνάδελφοι, καλή δύναμη και επιτυχία στο κοινοβουλευτικό σας έργο.

Πριν κατέβω από το βήμα θέλω να σας πω τη συγκλονιστική εμπειρία που έζησα πριν λίγο: γιατί είναι άλλο να το ακούς, άλλο να τα διαβάζεις και άλλο να πας να τα δεις.

Και ενώ λόγω των πολλών προσωπικών φίλων που έχω στην Κύπρο, έχω έρθει πάρα πολλές φορές στο νησί σας ανεπίσημα και ιδιωτικά, δεν είχα επισκεφτεί ποτέ, και είναι ντροπή μου αυτό, τα Φυλακισμένα Μνήματα.

Έχει καρφωθεί μέσα μου η εικόνα αυτή. Και κυρίως ο τρόπος της εκτέλεσής τους. Αναρωτιέμαι πώς είναι δυνατόν, χώρα του δυτικού πολιτισμού να χρησιμοποίησε τέτοιους τρόπους για να θανατώσει παιδιά, γιατί περί παιδιών επρόκειτο, 18, 19, 20, 21 ετών, επειδή αγωνίζονταν για την ανεξαρτησία της πατρίδας τους.

Γι’ αυτούς, λοιπόν, τους ήρωες και για τους άλλους που έπεσαν στον Αττίλα έχουμε υποχρέωση εσείς και εμείς, να είμαστε πάντα ενωμένοι και να προσπαθούμε για την επίτευξη του εθνικού στόχου. Μια ελεύθερη Κύπρος, χωρίς στρατεύματα κατοχής.

Σας ευχαριστώ πολύ.